Brygga Kultursal Halden

Brygga Kultursal Halden ble innviet på Sydsiden i Halden med stort åpningsshow 11. og 12.desember i 2008. Hovedsalen har 369 sitteplasser, mulighet for 80 til 100 ekstraplasser, scene som kan heves og senkes, samt moderne lyd- og lysutstyr for over 10 millioner kroner. I tillegg kommer kontor, artistgarderobe, sminke- og øvingsrom. Brygga Kultursal Halden, som ligger vegg i vegg med Thon Hotel Halden, er tilrettelagt for konferanser og scenekunst. 

Halden kommune drifter Brygga Kultursal Halden, som også tjener som kontor, øvings- og konsertsted for Det Norske Blåseensemble.

Historie

Tomten hvor Brygga Kultursal Halden ligger var tidligere hovedholdeplass for Haldens busstrafikk.
Brygga Kultursal Halden ble tegnet av SG Arkitekter, bygget av hovedentreprenør AF Bygg Glomsrød fra 20. april 2007 til november 2008.
Takket være solid sponsorstøtte fra Halden SpareBank 1, kunne hovedsalen utrustes med topp moderne lyd- og lysutstyr.
Kunsten rundt kultursalens inngangsparti er laget av Jan Christensen. Som bildet viser, har det flislagte inngangspartiet egen ytre belysning, som gir en spesiell atmosfære i mørke kveldstimer.
Marry Bjørndal fant på navnet Brygga Kultursal Halden i en navnekonkurranse.

Åpningen

Åpningsshow 11. desember og 12. desember 2008: Med Det Norske Blåseensemble og utøvere fra Halden Ballettskole, Veslefrikk Teater, Opera Østfold, dansere, amatørskuespillere, samt lokale musikere som Onkel Tuka,  Henning Kvitnes og Magnus Høiberg, alias Cashmere Cat, tidl. DJ Final. Helgen før arrangerte Halden kommune åpen dag for publikum i samarbeid med Thon Hotel Halden og Det Norske Blåseensemble.

Lenge før den offisielle åpningen av Brygga Kultursal Halden var arrangementene Folk i Halden og juleshowet til Tommy Steine og Katrine Moholt utsolgt. Og noen dager før åpningen ble det lagt ut billetter til nyttårskonsertene januar 2009 med Det Norske Blåseensemble og «Sånn er'e bare» med Øystein Sunde i februar 2009.

Hovedsal

Brygga Kultursal Halden består egentlig av åtte ulike saler. Hovedsalen har sitteplasser til 369 personer, men kan rigges om for eksempel til rockekonsert med ståplasser til 700 personer. Setene er montert på skinner og kan trekkes ut etter behov. I tillegg finnes 125 seminarbord og 23 bankettbord.

Hovedsalen har variabel akustikk, det vil si at akustikken kan tilpasses det enkelte arrangement ved heving og senking av motoriserte veggtepper og takarrangement. De akustiske beregningene er utført av Lars Strand, som også hadde samme rolle for Operahuset i Oslo.

Scene

Selve scenen har 16 meter sceneåpning og er 8 meter dyp.
30 tonn stålarrangement bidrar til at scenen kan hevens to meter, selv med tungt utstyr stående på scenegulvet.
Scenen er dessuten delt i to på langs, slik at det enkelt kan oppnås høydeforskjell på den fremste og bakerste delen av scenen.
All scenemekanikk, scenetepper og kulisser er motorisert og kan fjernstyres med eget panel.

Lyd

Lyden over høyttaleranlegget i hovedsalen skal kunne styres slik at den blir tilnærmet lik for publikum, uansett hvor de måtte befinne seg utenfor sceneområdet. Høyttalersystemet Line Array består av to regulerbare rekker med åtte sett høyttalere hver av merket Nexo i en bananformasjon. Lydanlegget styres av digital lydmikser og er tilrettelagt for opptak og kringkasting. Det vil si at TV-stasjonene enkelt kan koble seg på. Ved oppstart har kultursalen 12 trådløse mikrofonsett av høy kvalitet til disposisjon.

Lys

120 lamper i taket styres av en avansert lysmikser. Noen av lyskasterne har bevegelige lyshoder, som kan sirkulere.

Kilder
Brosjyren "Byen feirer åpning av Brygga Kultursal", utgitt av Halden kommune i november 2008.

Eksterne lenker
 BryggaKultursalHalden
 Det Norske Blåseensemble

Konsertlokaler i Norge
Byggverk i Halden